和原甫同諸公飲郇公園
作者：劉攽
朝代：宋

paragraphs: 車馬何籍籍，相從城南陌。
大第鏁名園，朱閎間素壁。
即事覽勝槩，撫舊嘆陳迹。
零落歸山丘，慨吒西州客。
春風幾時還，顧盼生顔色。
雜英綴初紅，宿荑吐新碧。
故池無還波，喬樹實自昔。
賞心及茲辰，緬想締構力。
十千置尊酒，玉斗雪霜白。
飲醉半歡哀，浩歌懷感激。
天地亦旅人，川谷故變易。
歡娛瞥過目，百年猶暫覿。
即令西馳暉，稍復向禺昃。
我輩不盡興，將爲後時惜。